4. VELIKONOČNA NEDELJA

Prvo berilo: V nikomer drugem ni zveličanja
Apd 4,8‑12

Berilo iz Apostolskih del.

Tiste dni je Peter, poln Svetega Duha, rekel:
»Poglavarji ljudstva in starešine!
Danes naju zaslišujete zaradi dobrote,
ki sva jo storila bolnemu človeku.
Po kom je ta ozdravél?
Bodi znano vsem vam in vsemu izraelskemu ljudstvu:
v imenu Jezusa Kristusa Nazarečana, ki ste ga vi križali,
Bog pa ga je obúdil od mrtvih.
V njegovem imenu stoji ta človek zdrav pred vami.
On je kamen, ki ste ga vi zidarji zavrgli,
a je postal vogelni kamen.
V nikomer drugem ni odrešenja;
zakaj pod nebom ljudem ni dano nobeno drugo ime,
po katerem naj bi se mi rešili.«

To je Božja beseda.

Spev z odpevom
Ps 118,1.8‑9.21‑23.26.28‑29(R 22)

Odpev: Kamen, ki so ga zidarji zavrgli, je postal vogelni kamen.
ali: Aleluja.

Zahvaljujte se Gospodu, ker je dober,
vekomaj traja njegova dobrota.
Bolje se je zatekati h Gospodu kakor zaupati v človeka.
Bolje se je zatekati h Gospodu kakor zaupati v kneze. Odpev.

Zahvaljujem se ti, ker si me uslišal
in mi postal rešitelj.
Kamen, ki so ga zidarji zavrgli,
je postal vogelni kamen. Odpev.

To je Gospodovo delo,
v naših očeh je čudovito.
Blagoslovljen, ki prihaja v Gospodovem imenu,
blagoslavljamo vas iz Gospodove hiše. Odpev.

Moj Bog si ti, hočem se ti zahvaljevati,
moj Bog, hočem te poveličevati.
Zahvaljujte se Gospodu, ker je dober,
vekomaj traja njegova dobrota. Odpev.

Drugo berilo: Gledali bomo Boga, kakršen je
1 Jn 3,1‑2

Berilo iz prvega pisma apostola Janeza.

Preljubi,
poglejte, kakšno ljubezen nam je podáril Oče:
Božji otroci se imenujemo in to tudi smo.
Svet nas zato ne spoznava, ker ni spoznal njega.
Preljubi, zdaj smo Božji otroci; ni pa še razodeto, kaj bomo.
Vemo pa, da mu bomo podobni, ko se prikaže,
ker ga bomo gledali takšnega, kakršen je.

Poslušali smo Božjo besedo.

Aleluja Jn 10,14

Aleluja. Jaz sem dobri pastir, govorí Gospod,
in poznam svoje ovce in moje poznajo mene. Aleluja.

Evangelij: Dobri pastir da življenje za svoje ovce
Jn 10,11‑18

‡ Iz svetega evangelija po Janezu.

Tisti čas je Jezus rekel:
»Jaz sem dobri pastir.
Dobri pastir dá svoje življenje za ovce.
Najemnik pa, ki ni pastir in ovce niso njegove,
pusti ovce in zbeži, ko vidi, da prihaja volk, 
in volk jih pograbi in razkropi.
Je pač najemnik in mu za ovce ni mar.
Jaz sem dobri pastir in poznam svoje in moje poznajo mene,
kakor Oče pozna mene in jaz poznam Očeta.
Svoje življenje dam za ovce.
Imam še druge ovce, ki niso iz tega hleva.
Tudi te moram pripeljati in poslušale bodo moj glas 
in bo ena čreda, en pastir.
Zato me Oče ljubi, ker dam svoje življenje, da ga spet prejmem.
Nihče mi ga ne jemlje, ampak ga dajem sam od sebe.
Oblast imam, da ga dam, in oblast imam, da ga spet prejmem.
To naročilo sem prejel od svojega Očeta.«

Kristusov evangelij.